CELEX: 32013D0418
Language: sk
Date: 2013-07-31 00:00:00
Title: 2013/418/EÚ: Vykonávacie rozhodnutie Komisie z  31. júla 2013 o schválení plánov odberu vzoriek, plánov kontroly a všeobecných plánov kontroly týkajúcich sa váženia produktov rybárstva zo strany Komisie v súlade s článkami 60 a 61 nariadenia Rady (ES) č. 1224/2009 [oznámené pod číslom C(2013) 4908]

2.8.2013   
            
            
               SK
            
            
               Úradný vestník Európskej únie
            
            
               L 206/16
            
         VYKONÁVACIE ROZHODNUTIE KOMISIE
   z 31. júla 2013
   o schválení plánov odberu vzoriek, plánov kontroly a všeobecných plánov kontroly týkajúcich sa váženia produktov rybárstva zo strany Komisie v súlade s článkami 60 a 61 nariadenia Rady (ES) č. 1224/2009
   [oznámené pod číslom C(2013) 4908]
   (Iba anglické, francúzske, holandské, španielske a švédske znenie je autentické)
   (2013/418/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (1), a najmä na jeho článok 60 ods. 1 a 3 a jeho článok 61,
   so zreteľom na plány odberu vzoriek, plány kontroly a všeobecné plány kontroly, ktoré predložili členské štáty,
   keďže:
   
               (1)
            
            
               Podľa článku 60 ods. 1 a 2 nariadenia (ES) č. 1224/2009 má členský štát povinnosť zabezpečiť, aby sa všetky produkty rybárstva vážili pri vykládke predtým, ako sa uskladnia, prepravia alebo predajú, pomocou systémov schválených príslušnými kontrolnými orgánmi, pokiaľ predmetný členský štát neprijal plán odberu vzoriek schválený Komisiou. Takýto plán odberu vzoriek musí byť v súlade s metodikou založenou na riziku stanovenou v článku 76 ods. 1 vykonávacieho nariadenia Komisie (EÚ) č. 404/2011 (2) a v prílohe XIX k uvedenému vykonávaciemu nariadeniu.
            
         
               (2)
            
            
               Podľa článku 61 ods. 1 nariadenia (ES) č. 1224/2009 môže členský štát povoliť váženie produktov rybárstva po preprave z miesta vykládky pod podmienkou, že sa prepravujú na miesto určenia na území dotknutého členského štátu a že tento členský štát prijal plán kontroly schválený Komisiou. V takomto pláne sa musí dodržiavať metodika založená na riziku stanovená v článku 77 ods. 1 vykonávacieho nariadenia (EÚ) č. 404/2011 a v prílohe XXI k uvedenému vykonávaciemu nariadeniu.
            
         
               (3)
            
            
               Podľa článku 61 ods. 2 nariadenia (ES) č. 1224/2009 kontrolné orgány členského štátu, v ktorom sa produkty rybárstva vykladajú, môžu pred odvážením týchto produktov povoliť ich prepravu k registrovaným kupujúcim, na registrované aukcie alebo iným orgánom či osobám, ktoré sú zodpovedné za prvé uvedenie produktov rybárstva na trh v inom členskom štáte, za predpokladu, že dotknuté členské štáty prijali všeobecný plán kontroly schválený Komisiou, ako sa uvádza v článku 94 nariadenia (ES) č. 1224/2009. V takomto pláne sa musí dodržiavať metodika založená na riziku stanovená v článku 77 ods. 3 vykonávacieho nariadenia (EÚ) č. 404/2011 a v prílohe XXII k uvedenému vykonávaciemu nariadeniu.
            
         
               (4)
            
            
               Komisia prostredníctvom vykonávacieho rozhodnutia 2012/474/EÚ (3) schválila prvú skupinu plánov odberu vzoriek, ktoré prijali Nemecko, Írsko, Litva, Holandsko, Poľsko, Fínsko a Spojené kráľovstvo, ako aj prvú skupinu plánov kontroly, ktoré prijali Nemecko, Estónsko, Írsko, Poľsko, Fínsko a Spojené kráľovstvo. Vo vykonávacom rozhodnutí 2013/78/EÚ (4) Komisia schválila druhú skupinu plánov odberu vzoriek, ktoré prijali Bulharsko, Lotyšsko, Slovinsko a Švédsko, a nový plán odberu vzoriek prijatý Holandskom, ako aj plán kontroly prijatý Francúzskom a všeobecný plán kontroly prijatý Írskom a Francúzskom.
            
         
               (5)
            
            
               Od prijatia vykonávacieho rozhodnutia 2013/78/EÚ Španielsko 27. februára 2013 predložilo plán odberu vzoriek, Švédsko 8. novembra 2012 plán kontroly, Belgicko a Francúzsko predložili 18. decembra 2012 a Belgicko a Írsko 14. novembra 2012 všeobecné plány kontroly. Tento plán odberu vzoriek, plán kontroly a tieto všeobecné plány kontroly sú v súlade s príslušnou metodikou založenou na riziku. Preto by sa mali schváliť.
            
         
               (6)
            
            
               Komisia by mala mať možnosť zrušiť schválenie, ak dotknutý členský štát podľa všetkého neuplatňuje plány odberu vzoriek, plán kontroly a všeobecný plán kontroly alebo ich neuplatňuje v plnej miere.
            
         
               (7)
            
            
               Komisia bude monitorovať realizáciu plánov odberu vzoriek, plánu kontroly a všeobecného plánu kontroly, a to pokiaľ ide o ich účinné fungovanie, ako aj o pravidelnú revíziu dotknutými členskými štátmi. Z uvedeného dôvodu by členské štáty mali Komisii predkladať správy o realizácii týchto plánov. Ak sa zdá, že takýto plán alebo všeobecný plán nie je zárukou dostatočného váženia, dotknutý členský štát by mal Komisii predložiť na schválenie revidovaný plán alebo všeobecný plán,
            
         PRIJALA TOTO ROZHODNUTIE:
   Článok 1
   Schválenie
   1.   Plán odberu vzoriek na účely článku 60 ods. 1 nariadenia (ES) č. 1224/2009, ktorý 27. februára 2013 predložilo Španielsko, sa schvaľuje.
   2.   Plán kontroly váženia produktov rybárstva po preprave na miesto určenia na území predmetného členského štátu, ako sa uvádza v článku 61 ods. 1 nariadenia (ES) č. 1224/2009, ktorý 8. novembra 2012 predložilo Švédsko, sa schvaľuje.
   3.   Všeobecný plán kontroly váženia produktov rybárstva po preprave na miesto určenia na území iného členského štátu, ako sa uvádza v článku 61 ods. 2 nariadenia (ES) č. 1224/2009, ktorý 18. decembra 2012 predložili Belgicko a Francúzsko a 14. novembra 2012 Belgicko a Írsko, sa schvaľuje.
   Článok 2
   Zrušenie
   Komisia môže zrušiť schválenie uvedené v článku 1, ak dotknutý členský štát podľa všetkého neuplatňuje svoj plán odberu vzoriek, plán kontroly a všeobecný plán kontroly alebo ich neuplatňuje v plnej miere.
   Článok 3
   Podávanie správ
   Členské štáty uvedené v článku 1 postúpia Komisii pred 1. aprílom 2014 správy o uplatňovaní plánu odberu vzoriek, plánu kontroly a všeobecných plánov kontroly, ako sa uvádza v predmetnom článku.
   Článok 4
   Adresáti
   Toto rozhodnutie je určené Belgickému kráľovstvu, Írsku, Španielskemu kráľovstvu, Francúzskej republike a Švédskemu kráľovstvu.
   
      V Bruseli 31. júla 2013
      
         
            Za Komisiu
         
         Maria DAMANAKI
         
            členka Komisie
         
      
   
   
      (1)  Ú. v. EÚ L 343, 22.12.2009, s. 1.
   
      (2)  Ú. v. EÚ L 112, 30.4.2011, s. 1.
   
      (3)  Ú. v. EÚ L 218, 15.8.2012, s. 17.
   
      (4)  Ú. v. EÚ L 41, 12.2.2013, s. 11.